PMIndiaData/PMIndiaSum huggingface dataset:
பிரதமர் டிசம்பர் 27-ம் தேதி மண்டிக்கு பயணம் மேற்கொண்டு, ரூ.11,000 கோடிக்கும் அதிகமான மதிப்பீட்டில் புனல் மின்திட்டங்களுக்கு அடிக்கல் நாட்டி தொடங்கி வைக்கிறார்

பிரதமர் திரு நரேந்திர மோடி டிசம்பர் 27-ம் தேதி இமாச்சலப் பிரதேசத்தின் மண்டிக்கு பயணம் மேற்கொள்கிறார். அன்று 12 மணியளவில், ரூ.11,000 கோடிக்கும் அதிகமான மதிப்பீட்டில் புனல் மின்திட்டங்களுக்கு அடிக்கல் நாட்டி தொடங்கி வைக்கிறார். இந்த நிகழ்ச்சிக்கு முன்னதாக, சுமார் 11.30 மணியளவில், இமாச்சலப் பிரதேசத்தின் உலக முதலீட்டாளர் மாநாட்டின் இரண்டாவது அடிக்கல் பூமி பூஜைக்கு பிரதமர் தலைமை தாங்குகிறார். நாட்டில் பயன்படுத்தப்படாமல் உள்ள ஆதாரங்களை முழுவதுமாக பயன்படுத்த வேண்டும் என்பதில் பிரதமர் தொடர்ந்து கவனம் செலுத்தி வருகிறார். இமயமலை பிராந்தியத்தில் புனல் மின்திட்ட ஆற்றலை முழுமையாகப் பயன்படுத்த வேண்டும் என்பது அதில் ஒன்றாகும். இந்தப் பயணத்தின் போது அடிக்கல் நாட்டப்படவுள்ள திட்டங்கள் இந்த இத்திசையில் மேற்கொள்ளப்படும் முக்கிய நடவடிக்கையாகும். பிரதமர் ரேணுகாஜி அணை திட்டத்திற்கும் அடிக்கல் நாட்டவுள்ளார். முப்பது ஆண்டுகளாக கிடப்பில் போடப்பட்டிருந்த இந்த திட்டத்தை, கூட்டுறவு கூட்டாட்சி என்னும் பிரதமரின் தொலைநோக்கின் கீழ், இமாச்சலப் பிரதேசம், உத்தரப் பிரதேசம், அரியானா, ராஜஸ்தான், உத்தரகாண்ட், தில்லி ஆகிய ஆறு மாநிலங்களை ஒருங்கிணைத்து மத்திய அரசு சாத்தியமாக்கியுள்ளது. 40 மெகாவாட் திறனுள்ள இத்திட்டம் ரூ.7,000 கோடியில் உருவாக்கப்படவுள்ளது. ஆண்டுக்கு சுமார் 500 மில்லியன் கன மீட்டர் குடிநீர் விநியோகத்திற்கு வகை செய்யும் இத்திட்டம் தில்லிக்கு பெரிதும் உதவும். லுக்ரி முதல் கட்ட நீர் மின்திட்டத்துக்கும் பிரதமர் அடிக்கல் நாட்டுவார். இந்த 210 மெகாவாட் திட்டம் ரூ.1800 கோடி செலவில் உருவாக உள்ளது. இதன் மூலம் ஆண்டுக்கு 750 மில்லியன் யூனிட் மின்சாரம் உற்பத்தி செய்யப்படும். நவீன மின் தொகுப்பு காரணமாக, இத்திட்டத்தால் அண்டை மாநிலங்கள் பயனடையும். தவுலாசித் நீர் மின்திட்டத்துக்கும் பிரதமர் அடிக்கல் நாட்டுவார். இது ஹமிர்பூர் மாவட்டத்தின் முதலாவது நீர் மின்திட்டமாக இருக்கும்.இந்த 66 மெகாவாட் திட்டத்திற்கு ரூ.680 கோடி செலவாகும். ஆண்டுக்கு 300 மில்லியன் யூனிட்டுகளுக்கும் மேல் மின்சாரம் உற்பத்தி செய்யப்படும். சாவ்ரா-குட்டு நீர்மின் திட்டத்தை பிரதமர் நாளை தொடங்கி வைப்பார். 111 மெகாவாட் திறன் கொண்ட இத்திட்டம் ரூ.2800 கோடியில் உருவாக்கப்பட்டுள்ளது. ஆண்டுக்கு 380 மில்லியன் யூனிட்டுகளுக்கும் மேல் மின்சாரம் உற்பத்தி செய்யப்படும். இதன் மூலம் மாநிலம் ஆண்டுக்கு ரூ.120 கோடி அளவுக்கு வருவாய் ஈட்டும். இமாச்சலப் பிரதேசத்தின் உலக முதலீட்டாளர் மாநாட்டின் இரண்டாவது அடிக்கல் பூமி பூஜைக்கு பிரதமர் தலைமை தாங்குகிறார். ரூ.28,000 கோடி மதிப்பிலான திட்டங்களை தொடங்குவதன் மூலம் பிராந்தியத்தில் முதலீட்டுக்கு இம்மாநாடு ஊக்கமளிக்கும் என எதிர்பார்க்கப்படுகிறது
பிரதமருடன் திரு. சரத்பவார் சந்திப்பு

மத்திய முன்னாள் அமைச்சரும் மகாராஷ்டிர மாநிலத்தின் முன்னாள் முதலமைச்சருமான திரு. சரத்பவார் பிரதமர் திரு. நரேந்திர மோடியை இன்று சந்தித்தார். வறட்சி நிலைமைப் பற்றி குறிப்பாக மகாராஷ்டிர மாநிலத்தில் நிலவும் வறட்சி குறித்து இந்த சந்திப்பின்போது அவர் பிரதமருடன் விவாதித்தார்.
நேபாள நாட்டின் பிரதமர் சுசில் கொய்ராலாவுடன் பிரதமர் பேச்சு

நேபாள நாட்டின் பிரதமர் சுசில் கொய்ராலாவுடன் பிரதமர் திரு. நரேந்திர மோடி இன்று தொலைபேசியில் தொடர்பு கொண்டு பேசினார். நேபாள நாட்டில் நடந்த வன்முறை சம்பவங்களில் உயிர்கள் பலியானது குறித்து வருத்தம் தெரிவித்த பிரதமர் திரு. நரேந்திர மோடி இறந்தவர்களின் குடும்பத்தினருக்கும் நேபாள நாட்டு மக்களுக்கும் ஆழ்ந்த இரங்கலைத் தெரிவித்துக் கொண்டார். நேபாள நாட்டில் சமீபத்தில் ஏற்பட்ட பூகம்பத்தின் சோகம் மறைவதற்கு முன்னர் அரசியல் மற்றும் சமூக நிலையின்மை இதை மேலும் அதிகரிக்கச் செய்யும் என்றும் பிரதமர் திரு. நரேந்திர மோடி கவலைத் தெரிவித்தார். அமைதி மற்றும் சட்ட ஒழுங்கு ஆகியவை மீண்டும் அங்கு நிலைநாட்டப்பட வேண்டும் என்றும் அவர் கேட்டுக் கொண்டார். சமூக ஒற்றுமையை பாதுகாக்க வன்முறையை அரசியல் கட்சிகளும் நேபாள மக்களும் கைவிட வேண்டும் என்று நேபாள அரசை அவர் கேட்டுக் கொண்டார். அரசியல் சாசனத்தை உருவாக்குவது மற்றும் அமைதி திரும்புவதற்காக நேபாள அரசு மேற்கொண்ட வரலாற்று முக்கியத்துவம் வாய்ந்த முன்னேற்றத்தை பிரதமர் பாராட்டினார். ஆலோசனைகளின் அடிப்படையிலும், பேச்சுவார்த்தைகள் மூலமும் அனைத்து அரசியல் கட்சிகளும் பிரச்சினைகளை தீர்க்க நேபாள அரசியல் தலைமை முயல வேண்டும் என்றும் அவர் கேட்டுக் கொண்டார். சமூகத்தின் எல்லா பிரிவுகளிலும் உள்ள மக்களிடம் நம்பிக்கை ஏற்படும் சூழ்நிலையை வலுப்படுத்த அந்நாட்டு மக்களிடையேயும் ஆலோசனைகள் நடத்தப்பட வேண்டும் என்றார். நேபாளத்தில் அமைதி, ஒற்றுமை, நிலையான தன்மை ஆகியவை ஏற்படவும், மக்களின் விருப்பங்கள் நிறைவேற்றப்படவும் பிரச்சினைகளுக்கு தீர்வுகள் காணப்பட வேண்டும் என்றார். நேபாள நாட்டின் பாதுகாப்புக்கு அண்டை நாடான இந்தியா எல்லா உதவிகளையும் வழங்கும் என்று பிரதமர் நரேந்திர மோடி அப்போது தெரிவித்தார். சமூகத்தில் பலதரப்பட்ட கலாச்சாரங்கள் மற்றும் வளமையான ஆற்றல் ஆகியவற்றைக் கொண்டுள்ள நேபாள நாடு, ஜனநாயகம், நிலைத் தன்மை, அமைதி, ஆகியவற்றுடன் கூடிய வளத்தை காண வேண்டும் என்ற இந்தியாவின் ஒரே விருப்பத்தை நேபாள பிரதமர் கொய்ராலாவிடம் பிரதமர் நரேந்திர மோடி தெரிவித்தார். நேபாள மக்களின் விருப்பத்திற்கு ஏற்ப இந்தியா அந்நாட்டிற்கு எல்லாவிதமான ஆதரவையும் அளிக்கும் என்றும் அவர் அப்போது தெரிவித்தார்.
பிரதமரின் ஏழைகள் நல உணவுத்திட்டத்தை மேலும்  3 மாதங்களுக்கு (அக்டோபர் 2022-டிசம்பர்2022) மத்திய அரசு நீடித்துள்ளது

2021-ல் பிரதமரால் அறிவிக்கப்பட்ட மக்கள் நலத்திட்டமான பிரதமரின் ஏழைகள் நல உணவுத்திட்டத்தின் கீழ் கூடுதல் உணவுப் பாதுகாப்பு வெற்றிகரமாக அமலாவதை அடுத்து இந்த திட்டத்தின் 7-வது கட்டத்தை மேலும் 3 மாதங்களுக்கு அதாவது அக்டோபர் 2022 முதல் டிசம்பர் 2022 வரை நீடிக்க மத்திய அமைச்சரவை ஒப்புதல் அளித்துள்ளது. இது வரவிருக்கும் நவராத்திரி, தசரா, மிலாது நபி, தீபாவளி, சத் பூஜா, குருநானக் தேவ் ஜெயந்தி, கிறிஸ்துமஸ் போன்ற விழாக்களுக்கு உதவியாக இருக்கும். நிதிச்சுமை ஏதும் இல்லாமல் சமூகத்தில் நலிந்த பிரிவு மக்களுக்கு உணவு தானியங்கள் எளிதாக கிடைப்பதால் அவர்கள் தொடர்ந்து மகிழ்ச்சியாக இருக்க முடியும். இந்த நலத்திட்டத்தின் மூலம் தேசிய உணவுப் பாதுகாப்பு சட்டத்தின் கீழ் பயனடையும் பயனாளிகள் அனைவருக்கும் விலையில்லாமல் ஒவ்வொரு நபருக்கும் மாதம் ஒன்றுக்கு 5 கிலோ உணவு தானியம் வழங்கப்படுகிறது. தற்போது மேலும் 3 மாதங்களுக்கு இந்த திட்டம் நீடிக்கப்பட்டிருப்பதால் அரசுக்கு ரூ.44,762 கோடி கூடுதலாக செலவாகும். 7-ம் கட்டத்திற்கு உணவு தானிய ஒதுக்கீடு 122 லட்சம் மெட்ரிக் டன்னாக இருக்கக்கூடும். மேலும் விவரங்களுக்கு இந்த ஆங்கிலச் செய்திக் குறிப்பைக் காணவும் https://pib.gov.in/PressReleasePage.aspx?PRID=1862944
குஜராத் முன்னாள் முதல்வர் திரு கேசுபாய் பட்டேல் மறைவிற்கு பிரதமர் இரங்கல்

குஜராத் முன்னாள் முதல்வர் திரு கேசுபாய் பட்டேலின் மறைவிற்கு பிரதமர் திரு நரேந்திர மோடி இரங்கல் தெரிவித்துள்ளார். ட்விட்டரில் அவர் வெளியிட்டுள்ள தொடர் செய்திகளில், "நமது அன்பிற்கும் மரியாதைக்கும் உரிய திரு கேசுபாய் பட்டேல் மறைந்துவிட்டார்… நான் ஆழ்ந்த வலியிலும் கவலையிலும் உள்ளேன். அவர், சமுதாயத்தின் அனைத்து தரப்பு மக்கள் மீதும் அக்கறை கொண்டிருந்த மாபெரும் தலைவர். அவர், குஜராத் மாநிலத்தின் வளர்ச்சிக்கும் ஒவ்வொரு குஜராத்திக்கும் அதிகாரம் அளிக்கவும் தமது வாழ்நாளையே தியாகம் செய்தவர். ஜன சங் மற்றும் பாரதிய ஜனதா கட்சியை வலுப்படுத்தும் நோக்கத்துடன் குஜராத் முழுவதும் திரு கேசுபாய் பயணம் மேற்கொண்டார். அவசரகால பிரகடனத்தையும் அவர் பொறுத்துக் கொண்டார். விவசாயிகளின் நலன் குறித்த விஷயங்கள் அவருக்கு மிக நெருக்கமாக இருந்தன. சட்டமன்ற உறுப்பினர், பாராளுமன்ற உறுப்பினர், அமைச்சர் அல்லது முதலமைச்சர் என எந்த பதவியில் இருந்தாலும், விவசாயிகள் சார்ந்த திட்டங்களைச் செயல்படுத்துவதில் உறுதியுடன் செயல்பட்டார். என்னைப் போன்ற ஏராளமான காரியகர்த்தாக்களுக்கு திரு கேசுபாய் வழிகாட்டியாக இருந்து எங்களை வழி நடத்தினார். அவரது அனுசரித்துச் செல்லும் குணத்தை எல்லோரும் விரும்பினர். அவரது இழப்பு ஈடு செய்ய இயலாதது. நாம் அனைவரும் இன்று துக்கம் அனுசரிக்கிறோம். அவரது குடும்பம் மற்றும் நண்பர்களை நான் நினைவு கூர்கிறேன். அவரது மகன் திரு பரத்திடம் பேசி அவருக்கு எனது இரங்கலைத் தெரிவித்துக் கொண்டேன். ஓம் சாந்தி", என்று பிரதமர் குறிப்பிட்டுள்ளார்.
நாடாளுமன்றத்திற்கு வெளியே பிரதமர் விடுத்த அறிக்கை

நாடாளுமன்ற நிதிநிலை அறிக்கை கூட்டத்தொடரின் இரண்டாவது பாதி கூட்டம் இன்று நடைபெற உள்ளது. நடைபெற உள்ள கலந்துரையாடல்கள் முக்கியமாக நிதி சார்ந்த விஷயங்களாகவே அமையும்….. அவையின் முதல்பாதி மிகவும் ஆக்கபூர்வமாக அமைந்தது. நாடாளுமன்றம் சுமுகமாக நடைபெற அனைத்து அரசியல் கட்சிகளும் முயற்சி எடுத்தன. பல்வேறு முக்கிய முடிவுகளும் எடுக்கப்பட்டன. இது ஏற்படுத்திய மகிழ்ச்சி அனைத்து நாடாளுமன்ற உறுப்பினர்கள் முகத்திலும் தெரிந்தது. இம்முறையும் அனைத்து உறுப்பினர்களும் அதே உற்சாகத்துடனும் ஜனநாயகத் தன்மையுடனும் அனைத்து விஷயங்கள் குறித்த விவாதத்தில் தங்களை ஈடுபடுத்திக் கொள்வார்கள் என்று நம்புகிறேன். இந்த அவையில் ஜனநாயக முறைமையை எடுத்துரைக்கும் வகையில் சுதந்திரமான விவாதங்கள் நடைபெறும். முக்கிய முடிவுகளும் எடுக்கப்படும். நன்றி.
ஓய்வு பெற்ற மற்றும் ஓய்வு பெற இருக்கும் மாநிலங்களவை உறுப்பினர்கlளை கவுரவிக்கும் வகையில் நடைபெற்ற விழாவில் பிரதமர் பங்கேற்பு

ஓய்வு பெற்ற மற்றும் ஓய்வு பெற இருக்கும் மாநிலங்களவை உறுப்பினர்களை கவுரவிக்கும் வகையில் இன்று (15.03.2016) நடத்தப்பட்ட விழாவில் பிரதமர் திரு. நரேந்திர மோடி பங்கேற்றார். இந்த விழாவில் பேசிய பிரதமர், இத்தகைய அனுபவம் மற்றும் திறன்களை கொண்டுள்ள தலைவர்களுக்கு என்றுமே ஓய்வு கிடையாது, நாட்டின் நன்மைக்காக அவர்கள் என்றும் பணியாற்ற வேண்டும் என்று கேட்டுக் கொண்டார். இந்த சேவைக்கு உதாரணாமாக முன்னாள் குடியரசுத் தலைவர் திரு. ஏ.பி.ஜே. அப்துல் கலாமையும் இங்கிலாந்து முன்னாள் பிரதமர் திரு. ஜான் மேஜரையும் குறிப்பட்டார்.
குடிமக்கள் சீராகவும், பொறுமையாகவும் நோட்டுக்களை மாற்றுவது தனக்கு மகிழ்ச்சியளிப்பதாக பிரதமர் தெரிவித்துள்ளார்.

500ரூ மற்றும் 1000ரூ நோட்டுகள் செல்லாது என அறிவிக்கப்பட்ட பிறகு குடிமக்கள் சீராகவும், பொறுமையாகவும் வங்கிகளில் நோட்டுக்களை மாற்றுவது தனக்கு மகிழ்ச்சியளிப்பதாக பிரதமர் தெரிவித்துள்ளார். தனது டுவீட்களில் நாட்டின் நன்மைக்காக மக்களின் ஆர்வம், பொறுமை, அசவுகரியத்தை ஏற்றுக்கொள்ளும் பண்பு ஆகியன தன்னை நெகிழச்செய்வதாக குறிப்பிட்டுள்ளார். ஊழலற்ற இந்தியாவை அமைப்பதில் அரசு நிலையாகவும், உறுதியாகவும் இருப்பதாகவும் தெரிவித்தார். இந்திய நாட்டின் முன்னேற்றம் ஒவ்வொரு குடிமகனின் வாழ்விலும் பிரதிபலிக்கும் என்றும் தெரிவித்தார். “வங்கி அதிகாரிகளிடம் மக்கள் தங்கள் நன்றியை தெரிவிப்பதும், சீராக, பொறுமையாக நோட்டுக்களை மாற்றிக்கொள்வதும் மகிழ்ச்சி அளிக்கிறது. அதுமட்டுமல்லாது நோட்டுக்களை மாற்றுவதற்கு வயதானவர்களுக்கு தானாகவே முன்வந்து இளைஞர்கள் உதவுவது நம்பிக்கை தருவதாக உள்ளது. மக்களின் இத்தகைய ஆர்வம், பொறுமை, சகிப்புத்தன்மை ஆகியன நெகிழவைப்பதாக இருக்கிறது. அரசு ஊழலற்ற இந்தியாவை அமைப்பதில் உறுதி தவறாமல் இருக்கிறது. இந்திய நாட்டின் முன்னேற்றம் ஒவ்வொரு குடிமகனின் வாழ்விலும் பிரதிபலிக்கும்” என்றும் பிரதமர் குறிப்பிட்டுள்ளார்.
மகாராஷ்டிராவின் நாக்பூரில் பல்வேறு வளர்ச்சித் திட்டங்களின் துவக்க விழாவில் பிரதமரின் உரை

மகாராஷ்டிர ஆளுநர் திரு பகத் சிங் அவர்களே, முதலமைச்சர் திரு ஏக்நாத் ஷிண்டே அவர்களே, நாக்பூரின் சகோதர, சகோதரிகளே! இந்தியா விடுதலையின் 75 ஆண்டு அமிர்த பெருவிழாவில் ரூ. 75 ஆயிரம் கோடி மதிப்பிலான வளர்ச்சித் திட்டங்களைப் பெறும் மகாராஷ்டிர மாநில மக்களுக்கு எனது மனமார்ந்த வாழ்த்துகள். மகாராஷ்டிராவில் பணியாற்றும் இரட்டை எஞ்சின் அரசின் வேகத்திற்கு இன்றைய நிகழ்வு ஓர் எடுத்துக்காட்டு. நாக்பூருக்கும், மும்பைக்கும் இடையேயான தூரத்தைக் குறைப்பதுடன், ‘சம்ருதி மகாமார்கம்' நவீன இணைப்புகளோடு மகாராஷ்டிராவில் 24 மாவட்டங்களை இணைக்கிறது. நண்பர்களே, இன்றைய தினம் மற்றொரு காரணத்திற்காகவும் சிறப்பு வாய்ந்தது. இன்று தொடங்கப்பட்டுள்ள திட்டங்களில் உள்கட்டமைப்பு வளர்ச்சியின் ஒட்டுமொத்த தொலைநோக்குப் பார்வை பிரதிபலிக்கப்படுகிறது. நாட்டிலேயே முதன்முறையாக உள்கட்டமைப்பிற்கு மனித வடிவம் தரும் அரசு, தற்போது செயல்படுகிறது. இத்தகைய மனித உணர்வு கொண்ட உள்கட்டமைப்பு அனைவரது வாழ்விலும் மாற்றத்தை ஏற்படுத்துகிறது. விடுதலையின் அமிர்த காலத்தில் வளர்ந்த இந்தியா என்ற மிகப்பெரிய உறுதிபாட்டோடு நாடு முன்னேறி வருகிறது. வளர்ந்த இந்தியாவை கட்டமைப்பதற்கு நாட்டின் கூட்டு வலிமை மிகவும் அவசியம். “நாட்டின் வளர்ச்சிக்கு, மாநிலங்களின் வளர்ச்சி” என்பது தான் வளர்ந்த இந்தியாவை கட்டமைப்பதற்கான தாரக மந்திரமாகும். வளர்ச்சிக்கு எல்லைகளை நிர்ணயிக்கும் போது வாய்ப்புகளும் குறைகின்றன. ‘அனைவரும் இணைவோம், அனைவரும் உயர்வோம், அனைவரின் நம்பிக்கை, அனைவரின் முயற்சி' என்ற உணர்வை நாம் வலியுறுத்தி வருகிறோம். அதனால்தான் பின்தங்கிய மற்றும் ஒடுக்கப்பட்ட சமூகத்தினரை நாம் ஊக்குவித்து வருகிறோம். சமுதாயத்தின் இந்த பிரிவினருக்கு தான் நமது அரசு முன்னுரிமை அளிக்கிறது. நண்பர்களே, மகாராஷ்டிர மக்களுக்கும், நாட்டு மக்களுக்கும் எச்சரிக்கை விடுக்க விரும்புகிறேன். குறுக்கு வழி அரசியல் சம்பந்தமானது அது; அரசியல் லாபத்திற்காக நாட்டின் வளங்களை களவாடுவது; வரி செலுத்துபவர்களின் கடின உழைப்பினால் பெற்ற பணத்தை சூறையாடுவது. இது போன்ற அரசியல் கட்சிகள் குறுக்கு வழிகளைப் பின்பற்றுவதோடு, இத்தகைய அரசியல் தலைவர்கள் தான் ஒவ்வொரு வரி செலுத்துபவரின் மிகப்பெரிய எதிரிகளாவர். இது போன்ற சுயநலமிக்க அரசியல் கட்சிகளையும், அரசியல் தலைவர்களையும் வெளிச்சத்திற்குக் கொண்டு வருமாறு இந்தியாவின் ஒவ்வொரு இளைஞரையும், வரி செலுத்துவோரையும் நான் கேட்டுக்கொள்கிறேன். மிக்க நன்றி! மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1882491 பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
சிவில் மற்றும் வர்த்தக விஷயங்களில் பரஸ்பர சட்ட உதவி குறித்து இந்தியா-பெலாரஸ் இடையேயான ஒப்பந்தத்திற்கு அமைச்சரவை ஒப்புதல்

சிவில் மற்றும் வர்த்தக விஷயங்களில் பரஸ்பர சட்ட உதவி குறித்து இந்தியக்குடியரசு-பெலாரஸ் குடியரசு இடையேயான ஒப்பந்தத்திற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் வழங்கியுள்ளது. இந்த ஒப்பந்தம் அமலுக்கு வரும் போது சிவில் மற்றும் வணிக விஷயங்களில் பரஸ்பர சட்ட உதவி மேம்படும். பாலினம், வகுப்பு அல்லது வருமான அடிப்படை என்ற பாகுபாடு இல்லாமல் இருநாடுகளையும் சேர்ந்த குடிமக்கள் அனைவருக்கும் இந்த ஒப்பந்தம் பயன்படும்.
பிரபல பாடகரும் இசையமைப்பாளருமான திரு பப்பி லஹிரி மறைவுக்குப் பிரதமர் இரங்கல் தெரிவித்துள்ளார்

பிரபல பாடகரும் இசையமைப்பாளருமான திரு பப்பி லஹிரி மறைவுக்குப் பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். டுவிட்டரில் பிரதமர் கூறியிருப்பதாவது; "திரு பப்பி லஹிரியின் இசை அனைத்தையும் சூழ்ந்திருந்தது, பலவகையான உணர்ச்சிகளை அழகாக வெளிப்படுத்தியது. பல தலைமுறைகளைச் சேர்ந்தவர்களும் அவரது பணிகளுடன் தொடர்புபடுத்திக் கொள்ளமுடியும். அவரது உயிர்ப்பான தன்மை அனைவராலும் தவறவிடப்படும்.அவரது மறைவால் துயருற்றேன். அவரது குடும்பத்தினருக்கும் ரசிகர்களுக்கும் இரங்கல்கள்.ஓம் சாந்தி."
பிரம்மபுத்திரா கிராக்கர் அண்ட் பாலிமர் லிமிடட் நிறுவனம் திப்ரூகர் அருகே லெபட்கட்டா என்ற இடத்தில் நுமாலிகர் சுத்திகரிப்பு நிறுவனத்தின் மெழுகு ஆலை ஆகியவற்றை பிரதமர் நாட்டுக்கு அர்ப்பணித்தார்

திப்ரூகர் அருகே லெபட்கட்டா என்ற இடத்தில் பிரம்மபுத்திரா கிராக்கர் அண்ட் பாலிமர் லிமிடட் நிறுவனத்தை பிரதமர் திரு நரேந்திர மோடி இன்று (05.02.2016) நாட்டுக்கு அர்ப்பணித்து வைத்தார். அவர் நுமாலிகர் சுத்திகரிப்பு நிறுவனத்தின் மெழுகு உற்பத்தி ஆலையையும் நாட்டுக்கு அர்ப்பணித்தார். நிகழ்ச்சியில் பேசிய பிரதமர் இன்று நாட்டுக்கு அர்ப்பணித்து வைக்கப்பட்டுள்ள 2 ஆலைகள் 2 காரணங்களுக்காக முக்கியத்துவம் வாய்ந்தவை என்றார். (அ) இயற்கை கச்சாப் பொருள்களில் இவை ஏற்படுத்தும் மதிப்புக் கூட்டும் நடவடிக்கைக்காக (ஆ) அசாம் இளைஞர்களுக்கு இவை இரண்டும் ஏற்படுத்தித் தரும் வேலை வாய்ப்புக்களுக்காக. இந்த 2 ஆலைகள் அர்ப்பணிக்கப்பட்டதையடுத்து நாடெங்கும் மகிழ்ச்சி ஏற்பட்டது, அசாமைப் பொறுத்தவரை பெருமகிழ்ச்சி ஏற்பட்டுள்ளது என்றும் பிரதமர் கூறினார். திட்டங்களை உரிய காலக்கெடுவில் முடிப்பதன் முக்கியத்துவம் பற்றி குறிப்பிட்ட பிரதமர், இதனால் வேலைவாய்ப்பு ஏற்படுவது உறுதி செய்யப்படும், மேலும் செலவினங்கள் பெருமளவில் கட்டுக்கடங்காமல் போகாமல் தவிர்க்கப்படும் என்றார். இந்தியாவின் இளைஞர்களுக்கு வேலைவாய்ப்புகளை உருவாக்க விரைந்த தொழிலியல் மேம்பாடு அவசியமானது என்று பிரதமர் கூறினார். இந்த வகையில் தமது பிரகதி திட்டம் பற்றி குறிப்பி்ட்ட பிரதமர், இத் திட்டம் பல லட்சம் கோடி ரூ. மதிப்பிலான தடைபட்டுப் போயிருந்த திட்டங்களுக்கு உத்வேகம் அளித்திருப்பதாக குறிப்பிட்டார். இந்தியா அனைத்து விதத்திலும் முன்னேற கிழக்கு இந்தியாவும் முன்னேற்றமடைய வேண்டும் என பிரதமர் வலியுறுத்தினார். இந்த வகையில் மத்திய அரசு வடகிழக்கு மண்டலத்தில் அடிப்படை வசதிகளையும் இணைப்புத் திறனையும் மேம்படுத்தி சிறப்புக் கவனம் செலுத்தி வருவதாக பிதரமர் கூறினார். மத்திய அரசின் முத்ரா, ஸ்டார்ட் அப் இந்தியா போன்ற திட்டங்கள் இளைஞர்களுக்குப் புதிய வாய்ப்புக்களை உருவாக்குவதற்கென செயல்படுத்தப்படுவதாகவும் பிரதமர் தெரிவித்தார். வேலை வாய்ப்புக்கள் பெரிய நகரங்களில் மட்டுமின்றி சிறிய நகரங்களிலும் உருவாக்கப்பட வேண்டும் என்று அவர் கூறினார். மத்திய அரசு ஒத்துழைப்பு அடிப்படையிலான சமஷ்டி கொள்கையின் படி செயல்பட்டு வருகிறது என்றும் மேம்பாட்டை ஏற்படுத்த மத்திய அரசும் மாநில அரசுகளும் ஒருங்கிணைந்து பாடுபட வேண்டும் என்றும் பிரதமர் திரு நரேந்திர மோடி கேட்டுக் கொண்டார்.
பிரதமர் சத்தீஸ்கருக்கு ஜூன் 14ல் பயணம்

பிரதமர் திரு. நரேந்திர மோடி வியாழக்கிழமை ஜூன் 14ம் தேதி சத்தீஸ்கர் பயணம் செய்கிறார். பிலாயில் உள்ள நவீனமயமாக்கப்பட்டு விரிவுபடுத்தப்பட்ட பிலாய் உருக்கு ஆலையை அவர் நாட்டுக்கு அர்ப்பணிக்கிறார். நவீனமயமாக்கப்பட்ட ஆலை அதிக உற்பத்தித் திறனுள்ளதாகவும் தரம் உயர்த்தப்பட்ட விலைமலிவான உருக்குகளை உற்பத்தி செய்வதாகவும் அமைந்திருக்கும். அத்துடன் மின்சக்தியைச் சேமித்து சுற்றுச்சூழலுக்கு உகந்ததாகவும் அந்த ஆலை அமைந்திருக்கும். அத்துடன், பிலாயில் ஐ.ஐ.டி. கல்விக் கழகத்திற்கு நிரந்தரமான வளாகத்தை அமைப்பதற்கான அடிக்கல்லையும் பிரதமர் திரு. நரேந்திர மோடி நாட்டுகிறார். பாரத்நெட் இணையத்தின் இரண்டாவது கட்டத்தைத் தொடங்கி வைப்பதற்கான அறிவிப்புப் பலகையை அவர் திறந்து வைக்கிறார். கிராம ஊராட்சிகளில் நிலத்தடி கண்ணாடி இழை இணைப்பு அமைப்பதற்காக பாரத்நெட் திட்டம் செயல்படுத்தப்பட்டு வருகிறது. அதைத் தொடர்ந்து ஜகதல்பூருக்கும் ராய்ப்பூருக்கும் இடையிலான விமானப் போக்குவரத்து சேவையையும் பிரதமர் தொடங்கி வைக்கிறார். பல்வேறு நலத் திட்டங்களின் கீழ் பயனாளிகளுக்கு மடிக் கணினிகள், சான்றிதழ்கள், காசோலைகளையும் அவர் விநியோகிப்பார். பின்னர் பொதுக் கூட்டத்தில் அவர் உரையாற்றுகிறார். பிலாய் நகருக்கு வருவதற்கு முன்பு பிரதமர் புதிய ராய்ப்பூர் பொலிவுறு நகருக்கு வருகை தருகிறார். அங்கு, பொலிவுறு நகருக்கான ஒருங்கிணைந்த கட்டுப்பாட்டு, கட்டுப்பாட்டு மையம் ஆகியவற்றைத் தொடங்கி வைக்கிறார்.
காமன்வெல்த் விளையாட்டுப் போட்டிகளில் பதக்கம் வென்றவர்களுடன் கலந்துரையாடினார் பிரதமர்

அண்மையில் முடிவடைந்த காமன்வெல்த் விளையாட்டுப் போட்டிகளில் பதக்கம் வென்றவர்கள், டெல்லியில் பிரதமர் திரு. நரேந்திர மோடியை அவரது இல்லத்தில் இன்று சந்தித்தனர். அப்போது, பதக்கம் வென்றவர்களுடன் பிரதமர் கலந்துரையாடினார். பதக்கங்களை வென்ற அனைவருக்கும் பிரதமர் வாழ்த்து தெரிவித்தார். மேலும், பதக்கங்களை வெல்லாதபோதும், சிறப்பான முறையில் செயல்பட்டவர்களுக்கும் பிரதமர் பாராட்டு தெரிவித்தார். விளையாட்டுத் துறையில் செய்யும் சாதனைகள், ஒவ்வொருவரையும் ஊக்குவிக்கும் என்று பிரதமர் தெரிவித்தார். விளையாட்டுத் துறையில் தங்களது சாதனைகள், இந்தியாவின் நிலையை உயர்த்தியுள்ளதாக பதக்கம் வென்ற வீரர்களிடம் பிரதமர் கூறினார். உலக விளையாட்டு அரங்கில், இந்திய விளையாட்டு வீரர் வெற்றிபெறும்போதெல்லாம், இந்திய தேசியக் கொடி உயரே பறப்பதாக அவர் தெரிவித்தார். இன்றைய காலகட்டத்தில், விளையாட்டு வீரர்களின் காலம், சில ஆண்டுகள் மட்டுமே இருப்பதாக பிரதமர் தெரிவித்தார். இந்த சூழலில், நாடாளுமன்ற உறுப்பினராக இருந்தபோதும்கூட, தங்கப்பதக்கங்களை மேரி கோம் வென்றுள்ளதை உதாரணமாக பிரதமர் குறிப்பிட்டார். விளையாட்டு வீரராக மிகவும் வெற்றிகரமாக செயல்பட்ட புல்லேல கோபிசந்த், பல்வேறுபட்ட வீரர்களுக்கு ஆலோசகராகவும், பயிற்சியாளராகவும் இருப்பதை பிரதமர் குறிப்பிட்டார். இன்றைய சூழலில் விளையாட்டு வீரர், வீராங்கனைகளுக்கு திறமை, பயிற்சி, ஒருநிலைப்படுத்துதல் மற்றும் கடின உழைப்பு ஆகியவற்றுடன் மன தைரியமும் முக்கியம் என்று பிரதமர் தெரிவித்தார். இந்த சூழலில், யோகா-வின் பலன்களை அவர் குறிப்பிட்டார். குழந்தைப்பருவம் முதலே ஆலோசனைகளை வழங்கிய ஆசான்கள், ஆலோசகர்கள் மற்றும் ஆசிரியர்களுடன் தொடர்ந்து தொடர்புவைத்திருக்க வேண்டும் என்பதை நினைவில் கொள்ள வேண்டும் என்று விளையாட்டு வீரர், வீராங்கனைகளுக்கு பிரதமர் வலியுறுத்தினார். இந்த நிகழ்ச்சியின்போது, இளைஞர் விவகாரங்கள் மற்றும் விளையாட்டுத் துறை இணை அமைச்சர் (தனிப் பொறுப்பு) கலோனல் ராஜ்யவர்த்தன் ராத்தோரும் உடனிருந்தார்.
வாரணாசியில் உள்ள தன்னார்வத் தொண்டு நிறுவனங்களின் பிரதிநிதிகளுடன் பிரதமர் நாளை கலந்துரையாடுகிறார்

கொவிட்-19 பெருந்தொற்றினால் அறிவிக்கப்பட்ட முடக்க நிலை காலத்தில், வாரணாசி பொதுமக்களும், அங்குள்ள தன்னார்வ தொண்டு நிறுவனங்களின் உறுப்பினர்களும் தமது சொந்த முயற்சிகளாலும், மாவட்ட நிர்வாகத்திற்கு உதவி செய்ததன் வாயிலாகவும், அங்குள்ள ஒவ்வொருவருக்கும் உணவு கிடைப்பதை உறுதி செய்தனர். இத்தகைய நிறுவனங்களின் பிரதிநிதிகளுடன் பிரதமர் திரு.நரேந்திர மோடி, நாளை காணொலிக் காட்சி வாயிலாக கலந்துரையாடி, அவர்களின் அனுபவங்களையும், செயல்பாடுகளையும் எடுத்துரைக்கிறார். முடக்க நிலையின் போது வாரணாசியில் உள்ள 100-க்கும் மேற்பட்ட நிறுவனங்கள் கிட்டத்தட்ட 20 லட்சம் உணவுப் பொட்டலங்களையும், 2 லட்சம் ரேஷன் பொருள் பொட்டலங்களையும் மாவட்ட நிர்வாகத்தின் உணவு மையம் வாயிலாகவும், தமது சொந்த முயற்சிகளாலும் விநியோகித்தன. உணவு விநியோகம் தவிர, முகக்கவசம், கிருமிநாசினி ஆகியவற்றையும் விநியோகிக்க இந்த நிறுவனங்கள் உதவின. இவர்களை மாவட்ட நிர்வாகம் “கொரோனா போராளிகளாக” கவுரவித்தது. கல்வி, சமூகம், சமயம், சுகாதாரம், உணவகங்கள், சமுதாய சங்கங்கள் மற்றும் பிற தொழில் திறன் துறைகளில் இந்த நிறுவனங்கள் பணியாற்றி வருகின்றன.
ஸ்ரீ சித்தேஷ்வர சுவாமிகளின் மறைவுக்கு பிரதமர் இரங்கல் தெரிவித்துள்ளார்

ஸ்ரீ சித்தேஷ்வர சுவாமிகளின் மறைவுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். சமூகத்திற்கு அவர் ஆற்றிய ஒப்பற்ற சேவைக்காக பிரம்மபூஜ்ய ஸ்ரீசித்தேஷ்வர சுவாமிகள் நினைவுகூரப்படுவார் என்று பிரதமர் மோடி கூறியுள்ளார். பிரதமர் ட்விட்டரில் கூறியிருப்பதாவது; “சமூகத்திற்கு அவர் ஆற்றிய ஒப்பற்ற சேவைக்காக பிரம்மபூஜ்ய ஸ்ரீசித்தேஷ்வர சுவாமிகள் நினைவுகூரப்படுவார். மற்றவர்களின் நலனுக்காக அவர் அயராது பாடுபட்டார். செறிவான ஞானத்திற்காக அவர் போற்றப்பட்டார். சோகமான இந்த தருணத்தில் அவரின் எண்ணற்ற பக்தர்களுடன் எனது எண்ணங்கள் இருக்கின்றன. ஓம் சாந்தி.”
தமிழ்நாட்டில் ஏற்பட்ட புயலில் சிக்கி உயிரிழந்தோருக்கு பிரதமர் ஆழ்ந்த இரங்கல்

தமிழ்நாட்டில் ஏற்பட்ட புயலில் சிக்கி உயிரிழந்தோருக்கு பிரதமர் திரு. நரேந்திர மோடி ஆழ்ந்த இரங்கல் தெரிவித்துள்ளார். தமிழ்நாட்டின் சில பகுதிகளில் புயல் சீற்றத்தால் உயிரிழந்தோரின் குடும்பங்களுக்கு தமது ஆறுதலை தெரிவித்துக் கொள்வதாக பிரதமர் கூறியுள்ளார். காயமடைந்தவர்கள் விரைவில் குணமடைய பிரார்த்திப்பதாகவும் அவர் குறிப்பிட்டுள்ளார். புயலால் ஏற்பட்ட பாதிப்புகளை சீரமைக்க தேவையான அனைத்து உதவிகளையும் வழங்குவதற்கான நடவடிக்கைகளில் அதிகாரிகள் ஈடுபட்டுள்ளதாகவும் அவர் தெரிவித்துள்ளார். தமிழக முதலமைச்சர் திரு எடப்பாடி கே. பழனிசாமியை தொலைபேசி மூலம் தொடர்பு கொண்டு பேசிய பிரதமர், மாநிலத்தில் புயலால் ஏற்பட்ட பாதிப்புகள் குறித்து கேட்டறிந்தார். மாநிலத்திற்கு தேவையான அனைத்து உதவிகளையும் மத்திய அரசு வழங்கும் என்றும் அவர் உறுதியளித்துள்ளார். தமிழக மக்கள் பாதுகாப்பாகவும், நலமுடனும் இருக்க தாம் பிரார்த்திப்பதாகவும் பிரதமர் தெரிவித்துள்ளார்.
மைசூரு தசரா விழாவின் காட்சிகளை பிரதமர் பகிர்ந்துள்ளார்

மைசூரு தசரா விழாவின் காட்சிகளை பகிர்ந்துள்ள பிரதமர் திரு நரேந்திர மோடி, தங்களின் கலாச்சாரத்தையும், பாரம்பரியத்தையும், அழகிய முறையில் பாதுகாப்பதற்காக மைசூரு மக்களின் உறுதியை பாராட்டினார். அண்மையில், 2022 யோகா தின நிகழ்வின் போது தமது மைசூரு பயணத்தின் இனிய நினைவுகளை பிரதமர் நினைவு கூர்ந்தார். குடிமக்களில் ஒருவரின் ட்விட்டரை மேற்கோள் காட்டி, பிரதமர் வெளியிட்டிருக்கும் ட்விட்டர் செய்தியில் கூறியிருப்பதாவது; “மைசூரு தசரா கண்கொள்ளா காட்சியைக் கொண்டுள்ளது. தங்களின் கலாச்சாரத்தையும், பாரம்பரியத்தையும், அழகிய முறையில் பாதுகாப்பதற்காக மைசூரு மக்களை நான் பாராட்டுகிறேன். அண்மையில், 2022 யோகா தின நிகழ்வின் போது எனது மைசூரு பயணத்தின் இனிய நினைவுகளை நான் கொண்டிருக்கிறேன்”.
இந்தியா மற்றும் பிரேசில் இடையே முதலீட்டு ஒத்துழைப்பு மற்றும் மேம்பாடு குறித்த ஒப்பந்தத்துக்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்தியா மற்றும் பிரேசில் இடையே முதலீட்டு ஒத்துழைப்பு மற்றும் மேம்பாடு குறித்த ஒப்பந்தம் (ICFT) கையெழுத்திடவும், பின்னேற்பு அளிக்கவும் ஒப்புதல் அளிக்கப்பட்டது. இரு நாடுகளுக்கும் இடையில் முதலீடுகள் வருவதை அதிகரிப்பதாக இந்த ஒப்பந்தம் இருக்கும். இந்தியாவில் உள்ள பிரேசில் முதலீட்டாளர்களுக்கும், பிரேசிலில் இருக்கும் இந்திய முதலீட்டாளர்களுக்கும் உரிய உதவிகளைச் செய்வதாக இந்தியாவுக்கும் பிரேசிலுக்கும் இடையிலான ICFT இருக்கும். சம வாய்ப்பு அளித்தல் மற்றும் அனைத்து முதலீட்டு ஊக்குவிப்பு விஷயங்களிலும் பாரபட்சமற்ற வசதி கிடைப்பதை உறுதி செய்வதன் மூலம் முதலீட்டாளர்களின் நம்பிக்கையை அதிகரிக்கச் செய்து, சவுகரிய நிலையை மேம்படுத்துவதாக இது இருக்கும் என்று கருதப்படுகிறது. இதனால் முதலீட்டாளர்களுக்கு உகந்த முதலீட்டு நிலையை அளிக்க முடியும் என்றும் கருதப்படுகிறது. பிரேசில் முதலீட்டாளர்கள் அனைவருக்கும் இந்தியாவை, விரும்பத்தக்க வெளிநாட்டு நேரடி முதலீட்டு (FDI) நாடாக முன்னிறுத்துவதற்கு இது உதவிகரமாக இருக்கும்.